Vyhodnotenie 
pripomienkového konania
k materiálu „Návrh na vytvorenie nových systemizovaných miest zamestnancov Kancelárie Bezpečnostnej rady Slovenskej republiky“. 

Zo Smernice na prípravu a predkladanie materiálov na rokovanie vlády SR (schválenej uznesením vlády SR č. 512 z 13. 6. 2001) čl. 10 ods. 6 vyplýva, že na pripomienkové konanie nemusí byť zaslaný 
„a) materiál nelegislatívnej a nekoncepčnej povahy, ktorý nezasahuje do pôsobnosti iných organov, verejnej moci a ani z neho nevyplývajú týmto organom nijaké úlohy, najmä … informatívne materiály, ktoré vláda berie len na vedomie, … personálne návrhy“

S ohľadom na to, že materiál rieši len personálne návrhy na vytvorenie nových štátnozamestnaneckých miest pre Kanceláriu Bezpečnostnej rady SR, ako aj s ohľadom na to, že zakladá nároky na štátny rozpočet, bol zaslaný na pripomienkové konanie iba ministrovi financií SR. 

Minister financií SR nemal výhrady k jednotlivým častiam materiálu, ale bol proti materiálu ako celku, t.j. bol proti pôvodne navrhovanému finančnému a personálnemu zabezpečeniu Kancelárie BR SR. Na základe toho neodporučil predložiť uvedený materiál na rokovanie vlády SR.
	Tento záver odôvodnil tým, že 
a)	v Dôvodovej správe k návrhu ústavného zákona o bezpečnosti štátu ... sa jeho predkladateľom (MO SR) jednoznačne deklarovalo, že nebude mať dodatočné nároky na štátny rozpočet, pretože „činnosť nových orgánov sa zabezpečí z ... finančných a personálnych zdrojov existujúcej Rady obrany štátu a krajských a okresných rád obrany“,  
Poznámka: Citovaná Dôvodová správa bola predložená na rokovaní vlády SR 10.1.2002, keď bol prerokovávaný návrh ústavného zákona o bezpečnosti … (227/2002). V NR SR boli vykonané dve rokovania výboru NR SR pre obranu a bezpečnosť spolu s členmi ROŠ výsledok ktorých bol prerokovaný na rokovaní vlády – uznesenie č. 258 z 13.3.2002. Na uvedených rokovaniach zrejme došlo aj k úprave textu Dôvodovej správy, pretože návrh uvedeného ústavného zákona bol predložený do NR SR s Dôvodovou správou bez uvedenej citácie o finančnom a personálnom zabezpečení.
b)	v štátnom rozpočte na rok 2002 nie je rezerva na vytvorenie 8 nových štátnozamestnaneckých miest pre Kanceláriu Bezpečnostnej rady SR v roku 2002 a tým že na Úrade vlády SR bolo v I. štvrťroku 63 neobsadených miest.
Poznámka: Neobsadené miesta na Úrade vlády sú systemizované pre iné organizačné štruktúry Úradu vlády SR a nie pre Kanceláriu BR SR a budú postupne obsadzované.

Personálne a finančné zabezpečenie činnosti Kancelárie Bezpečnostnej rady SR je podľa pána ministra možné riešiť len dvomi spôsobmi, a to :
1)	buď „v rámci stanovených ukazovateľov rozpočtu kapitoly Úradu vlády SR na rok 2002“, t.j. z neobsadených miest Úradu vlády SR a z už jemu pridelených finančných prostriedkov na rok 2002,
2)	alebo „v zmysle postupu stanoveného v dôvodovej správe k predmetnému zákonu“, t.j. vyčlenením potrebného počtu profesionálnych vojakov pre Kanceláriu Bezpečnostnej rady SR 
Súčasne poukázal na to, že v súlade s § 12 a 13 zákona č. 312/2001 Z. z. o štátnej službe … bude najbližšia systemizácia štátnozamenstnaneckých miest uskutočnená tak, aby platila  najskôr od 1. 1. 2004.

Z uvedeného vyplýva že doposiaľ nemohli byť vytvorené systemizované miesta pre pracovníkov Kancelárie BR SR. 

K návrhom pána ministra financií SR je možné uviesť nasledujúce skutočnosti :
V čase, keď bol vo vláde i v NR SR schvaľovaný návrh ústavného zákona č. 227/2002 Z. z. bolo v platnosti (a stále je platné) uznesenie 44. schôdze Rady obrany štátu, podľa ktorého sa počet profesionálnych vojakov vyčlenených pre Sekciu obrany a bezpečnosti Úradu vlády SR mal postupne znížiť k 1.7.2002 na 33 osôb, k 1.1.2003 na 10 osôb a k 1.1.2004 na 3 osoby. Nové tabuľky počtov pre Sekciu obrany a bezpečnosti Úradu vlády SR (na počet 33 osôb) boli v roku 2002 vydané tak, aby platili s účinnosťou od 1. 7. 2002. Súčasne boli zabezpečené aj peňažné prostriedky v rozpočtovej kapitole MO SR na rok 2002 pre činnosť sekcie.

Za týchto podmienok a predpokladov by činnosť Kancelárie BR SR mohla byť plne zabezpečená tak, ako sa uvádzalo v Dôvodovej správe k návrhu ústavného zákona t.j. prostredníctvom vyčlenených profesionálnych vojakov na SOB ÚV SR. 

Prijatím uznesenia 46. schôdze ROŠ k bodu 8/III (Návrh na spôsob ukončenia činnosti ROŠ a začatie činnosti BR SR) Rada obrany štátu však náhle dňom 30. 4. 2002, na návrh ministra obrany, zrušila funkčné miesta profesionálnych vojakov, ktorí boli vyčlenení z Ozbrojených síl SR pre činnosť Sekcie obrany a bezpečnosti Úradu vlády SR a pre činnosť rad obrany okresov a miest s krajskou pôsobnosťou. Na základe toho prestal platiť predpoklad uvádzaný v Dôvodovej správe, t.j. že úlohy Kancelárie BR SR môžu byť zabezpečené prostredníctvom profesionálnych vojakov a z finančných prostriedkov, ktoré na nich boli plánované na rok 2002.

Možnosť personálneho obsadenia funkcií v Kancelárii BR SR vyčlenenými profesionálnymi vojakmi sa s ohľadom na ťažkosti a zdĺhavosť výberu a prijímania na štátnozamestnanecké miesta (pri dodržaní všetkých podmienok podľa zákona č. 312/2001 Z. z. o štátnej službe …) javí ako najrýchlejšia a najschodnejšia cesta vytvorenia Kancelárie BR SR, ktorá navyše zabezpečí udržanie kontinuity a odbornosti nového pracoviska. Takúto možnosť podporuje aj ostatná novela zákona č. 370/1997 Z. z. o vojenskej službe, ktorá ponecháva možnosť vyčlenenia profesionálnych vojakov „pre koordináciu činnosti orgánov štátnej správy … pre prípravu na obranu Slovenskej republiky“ (§ 23 ods. 1). Podľa § 23 ods. 2 citovaného zákona počty vyčlenených profesionálnych vojakov schvaľuje vláda SR.  

K problému vytvorenia Kancelárie BR SR z vyčlenených profesionálnych vojakov pre SOB ÚV SR sa uskutočnilo niekoľko rokovaní vedúceho ÚV SR s ministrom obrany SR a ďalšími funkcionármi MO SR s tým, že funkcionári MO SR takúto možnosť jednoznačne odmietali.

Vzhľadom na uvedené skutočnosti je možné riešiť finančné a personálne zabezpečenie Kancelárie BR SR len tak, ako je uvedené v predkladanom materiáli. S ohľadom na to odporúčame materiál predložiť na rokovanie vlády SR.